Možnosť voľby

Možnosť voľby je slovenské občianske združenie, feministická mimovládna organizácia, ktorej proklamovaným cieľom je zachovať súčasný štandard reprodukčných práv žien na Slovensku (medzi ktoré združenie zaraďuje aj právnu úpravu interrupcií), spolupracovať na eliminácii násilia páchaného na ženách, upozorňovať na všetky formy diskriminácie žien a iniciovať ich nápravu a presadzovať princípy rodovej rovnosti a diverzity vo verejných politikách. Zasadzuje sa o dodržiavanie ľudských práv, hlavne žien a detí
 a bojuje proti diskriminácii žien.

Organizácia vznikla 26. apríla 2001 a sídli na Medenej ulici 101/5 v Bratislave – mestskej časti Staré Mesto. Od 7. decembra 2017 je predsedníčkou združenia politologička Adriana Mesochoritisová (* 1975).

Činnosť 
Iniciatíva Možnosť voľby vznikla „ako protireakcia na snahy KDH o zákaz interrupcií na Slovensku a následné podanie na Ústavný súd vo veci rozporu tzv. Interrupčného zákona s Ústavou SR.“ Jedna z iniciátoriek Iniciatívy Možnosť voľby bola Oľga Pietruchová, ktorá bola od roku 2001 predsedníčkou združenia. V roku 2001 spolu s ďalšími šiestimi feministickými organizáciami spoluorganizovalo celonárodnú kampaň o násilí na ženách nazvanú „Piata žena“. Jej druhý ročník prebehol v roku 2002. Kampaň bola realizovaná len pomocou nezávislých domácich a zahraničných darcov. V roku 2007 Ministerstvo práce, sociálnych vecí a rodiny pripravilo prvú vládnu kampaň na túto tému v spolupráci s mimovládnymi organizáciami kampane Piata žena.

V roku 2003 združenie kritizovalo postup pri pojednávaní podnetu KDH o súlade Interrupčného zákona s Ústavou na Ústavnom súde. KDH zastupoval vtedajší minister spravodlivosti (Daniel Lipšic) a KDH tiež z pozície predsedu NR SR (Pavol Hrušovský) určilo Miroslava Ábelovského ako zástupcu parlamentu. Oľga Pietruchová kritizovala aj fakt, že o ženskej téme ako je interrupcia bude rozhodovať najmä muži, okrem zastupiteľov dvoch strán bola z trinástich sudcov len jedna žena.

Predstaviteľky združenia oponovali poslaneckým návrhom na zúženie podmienok pre interrupcie v rokoch 2007 a 2020.

Predsedníčka Adriana Mesochoritisová je podpredsedníčka Výboru pre rodovú rovnosť Rady vlády Slovenskej republiky pre ľudské práva, národnostné menšiny a rodovú rovnosť. Pri rokovaní v júni 2015 navrhla, aby Výbor pre rodovú rovnosť podporil výzvu na urýchlenie procesu ratifikácie a implementácie Istanbulského dohovoru. Výbor následne výzvu podporil.

V roku 2016 združenie spoluorganizovalo Vzdelávaciu kampaň „PRVÁ“. Cieľom kampane bolo „vzbudiť záujem študentov a študentiek, pedagogických profesií o významné ženské osobnosti slovenskej histórie, ktoré popri mužských postavách stále zostávajú v tieni“. V roku 2018 bolo súčasťou hromadnej pripomienky skupiny mimovládnych organizácií a niektorých členiek a členov Rady vlády SR pre ľudské práva, národnostné menšiny a rodovú rovnosť k Súhrnnej správe o stave rodovej rovnosti na Slovensku za rok 2017 predloženej na základe uznesenie vlády SR č. 337/2014 z 9. júla 2014.

Združenie podporilo iniciatívu Životné partnerstvo.

Združenie je partnerskou organizáciou Centra rodových štúdií Filozofickej fakulty Univerzity Komenského.

Financovanie 
Súčasť finančných príjmov združenia predstavujú dotácie na podporu rodovej rovnosti, poskytované Ministerstvom práce, sociálnych vecí a rodiny Slovenskej republiky (MPSVR SR) v súlade s § 9a zákona č. 544/2010 Z. z. o dotáciách v pôsobnosti MPSVR SR v znení neskorších predpisov a dotácie na podporu ľudských práv, resp. na presadzovanie, podporu a ochranu ľudských práv a slobôd a na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie, poskytované Ministerstvom spravodlivosti Slovenskej republiky (MS SR) v súlade so zákonom č. 302/2016 Z. z. o o poskytovaní dotácií v pôsobnosti Ministerstva spravodlivosti Slovenskej republiky.

Podpora od MPSVR SR 

Na rok 2020 združenie požiadalo o dotáciu vo výške 18 000 €, ktorej ale nebolo vyhovené „z dôvodu spoločensko sociálnej situácie a limitu finančných prostriedkov“. Podobne obstáli aj iné organizácie s podobným zameraním a ideovým vymedzením (Záujmové združenie žien Aspekt, Aliancia žien Slovenska a i.), zatiaľ čo podporu dostali Fórum života (8 200,00), Poradňa Alexis (4 700,00) a Únia materských centier (8 400,00), pričom prvé dve z nich boli charakterizované ako „prolife“ organizácie.

Podpora od MS SR

Referencie

Externé odkazy 
 Fórum života versus Možnosť voľby 2 – blog na Postoj.sk

Občianske združenia na Slovensku
Organizácie založené v 2001
Feministické organizácie